  Майя Бывальцева Кылосбур тодосъя докторез, Удмурт кун университетысь профессорез Валей Кельмаковез Россиысь азьмуртлэн Данъян грамотаеныз пусйизы.  Со сярысь пуктэтэз Владимир путин 19-тӥ куартолэзе юнматӥз. Удмуртилэн тӧрезлэсь ужзэ быдэсъясь Александр Бречалов тодосчилы ӟечкылан телеграмма лэзиз, ивортэ улсовыл тӧролэн но кивалтэтлэн пресс-службазы. «Та данъетэн кунмылэн кивалтӥсез Тӥлесьтыз тодосэз, дышетонэз азинтонын тыршемдэс но трос аръёс ӵоже ӟеч ужамдэс пусъе. Тодмо тодосчи, дышетонэз но визьноданэз усто радъясь, мер улонэ мыло-кыдо пыриськись, Тӥ быдэс улондэс вылӥ быгатонлыко ӧнерчиосты дасян бордын ужаськоды. Туннэ Тӥляд дышетскисьёсты азинлыко ужало школаосын, колледжъёсын, институтъёсын, редакциосын тыршо, соос асьсэ уженызы элькунысьтымы мерлык но экономика удысъёслэсь луонлыкъёссэс юнмато», — верамын ӟечкыланын. Александр Бречалов Удмурт кун университетысь Удмурт кылосбуръя, финно-угроведениея но журналистикая факультетысь огъя но финн-угор кылтодонъя кафедраысь профессорлы тазалык, шудбур, дэлетлык, выль вормонъёс сӥзиз. Тодэ вайытом, Валей Кельмаков университетысь студентъёслы аудиториосын сяна, мылкыд карисьёс понна мер лекциос но ортчытъя. Тегъёс: Дышетон УдГУ Ижкар ВладимирПутин Удмуртия удмурткыл данъетъёс  